Cibulková, Katarína, poslankyňa NR SR (2011-02-03):
Ďakujem za slovo. Vážený pán predseda, vážené kolegyne, kolegovia, dovoľte, aby som uviedla návrh zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov a zákon 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov. Už niekoľko rokov sa zdravotné poistenie vyberá systémom platenia preddavkov, ktoré sa po skončení roka zúčtujú. Na základe zúčtovania tomu kto mal veľké výkyvy vo výške príjmov vznikne preplatok alebo nedoplatok. Systém je spravodlivejší ako bol ten, ktorý platil pred prijatím zdravotnej reformy. Nebudem popisovať detailne výhody ročného zúčtovania, ale chcem povedať, že sa jednoznačne hlásim k preddavkovému spôsobu platenia zdravotného poistenia, vrátane ročného zúčtovania. Vyššia spravodlivosť si však vyžaduje, aby bol systém zložitejší. O zložitosti tohto systému sa vedelo, a preto sa v snahe o zlepšenie prístupu k informáciám k tlačivám a informáciám ako ich vyplniť každoročne objavovali v tlači, na internete, ale aj priamo v zdravotných poisťovniach rôzne brožúry, ktoré mali uľahčiť vykonanie ročného zúčtovania. A niektoré poisťovne pomáhali poistencom s vyplňovaním tlačív priamo na pobočkách. Napriek tomu bolo ročné zúčtovanie zdravotného poistenia pre mnohých ľudí neprehľadné, zložité a nezrozumiteľné. A keď som sa o tejto téme rozprávala s ľuďmi, počula som viacero reakcií, ktoré končili s otázkou, prečo to vlastne nerobia za nás zdravotné poisťovne. A niet sa tomu ani čo čudovať. Veď určite aj vy poznáte z praxe príklady, keď zdravotná poisťovňa oznámila zamestnávateľovi, že musí opraviť ročné zúčtovanie, lebo mu zrejme jeho zamestnanec zabudol nahlásiť, že mal ešte nejaký iný príjem. Alebo možno viete o takom prípade, keď niekto poslal zlé vyplnené tlačivo a pracovníčka zdravotnej poisťovne za tohto človeka vyplnila tlačivo správne a poslala mu opravené ročné zúčtovanie. Poslala, hoci nemusela. Keď som si to na prvé počutie vyhodnotila, tak som nevidela žiadnu chybu, ale znova nasledovala otázka, prečo to nerobia vlastne zdravotné poisťovne za nás. Ak sa budete touto problematikou dôslednejšie zaoberať, skôr či neskôr dospejete k záveru, že zdravotné poisťovne vedia urobiť ročné zúčtovanie lepšie a niekedy majú dokonca viac informácií na správny výpočet poistného ako napríklad zamestnávatelia. Vychádzame totižto z predpokladu, že profesionál zdravotnej poisťovni vie urobiť zdravotné poistenie lepšie ako občan. To zrejme nik nepoprie. To čo je pre prenos vykonania ročného zúčtovania na zdravotné poisťovne rozhodujúce, je dostupnosť údajov a informácií, z ktorých sa ročné zúčtovanie vypočítava. Tieto údaje majú zamestnávatelia, ktorí ich mesačne zasielajú zdravotným poisťovniam. Druhú časť údajov majú daňové úrady, samozrejme údaje, ktoré bude zdravotná poisťovňa pre zúčtovanie poistného potrebovať, môže si ich priamo vyžiadať od osôb, ktoré údaje majú. Nie je zámerom zmeniť spôsob výpočtu zdravotného poistenia. Zámerom je vytvoriť predpoklady na to, aby sa ročné zúčtovanie dalo vykonať z údajov, ktoré má zdravotná poisťovňa k dispozícii, resp. zabezpečí, aby zdravotná poisťovňa všetky potrebné údaje mala. Reakcia zdravotných poisťovní po prvom predložení môjho návrhu zákona spred dvoch rokoch mi dáva za pravdu. Dokonca sa v tlači objavilo vyjadrenie, že sú na to poisťovne pripravené a nevidia zásadné prekážky, ktoré by bránili procesu ročného zúčtovania, prenosu ročného zúčtovania zdravotného poistenia na poisťovne. Druhé predloženie návrhu zákona kolidovalo s veľkou novelou zákona o zdravotnom poistení, aby sa predišlo k nedostatkom a komplikáciám v schvaľovacom procese, stiahla som po dohode s ministerstvom zdravotníctva materiál z rokovania. Teraz ho predkladám a verím, že po jeho prijatí budú mať zdravotné poisťovne dostatok času na zavedenie potrebných opatrení. Predkladaný návrh zákona má zabezpečiť vykonanie ročného zúčtovania zdravotného poistného príslušnou zdravotnou poisťovňou. V súčasnosti vykonávajú ročné zúčtovanie zdravotného poistenia za zamestnancov zamestnávatelia. Ak sa zamestnanec rozhodne, môže vykonať ročné zúčtovanie sám. Samostatne zárobkovo činné osoby, t. j. podnikatelia robia ročné zúčtovanie taktiež sami. Súčasný systém je pre zamestnávateľov zaťažujúci, lebo zamestnávateľ musí od zamestnanca získať všetky potrebné informácie, ktoré sú rozhodné pre výpočet zdravotného poistného. Často sú údaje, ktoré podávajú zamestnanci neúplné, najmä z dôvodu, že niektorí zamestnanci sa nedostatočne orientujú v systéme zdravotného poistenia. Odborná terminológia, ktorá je uvádzaná v tlačivách na vykonanie ročného zúčtovania je pre občanov nezrozumiteľná a dochádza k neúmyselným chybám, ktoré sú pri už pri samotnom výpočte poistného. Podnikatelia a hlavne zamestnávatelia dlhodobo označujú systém zdravotného poistenia za zložitý a predstavuje pre nich neúnosnú administratívnu záťaž. Spôsob vykonávania zúčtovania bol nastavený ešte v roku 2004 a za posledné roky bol dostatočne odskúšaný a prax ukázala, že sa dá povinnosť vykonať ročné zúčtovanie preniesť i na zdravotné poisťovne. Na základe platného zákona majú zdravotné poisťovne získať všetky informácie o príjmoch, a teda i o vymeriavacích základoch zamestnancov. Aby sa mohli občania a zamestnávatelia vyjadriť k údajom, z ktorých im bolo vypočítané poistné za príslušný rok, zavádzam inštitút námietky, v ktorej poistenec uvedie, ktoré údaje nie sú správne a požiada o opravenie ročného zúčtovania. Opravu urobí zdravotná poisťovňa bezodkladne. Ak zdravotná poisťovňa neuzná námietky občana, spor rieši Úrad pre dohľad nad zdravotnou starostlivosťou. Samotný spôsob výpočtu poistného sa oproti súčasnému stavu nemení. V novele navrhujem, aby zdravotná poisťovňa vykonala ročné zúčtovanie poistného do piatich mesiacov od termínu na podanie daňového priznania. Ak budú poisťovne na ročné zúčtovanie dobre pripravené, lehota na vykonanie ročného zúčtovania sa v budúcnosti môže skrátiť. Ak má poistenec predĺženú lehotu na podanie daňového priznania, ročné zúčtovanie zdravotného poistenia navrhujem vykonať najneskôr do konca roka, v ktorom je povinnosť podať daňové priznanie. Navrhovaný spôsob výrazne zjednoduší povinnosti zamestnávateľov, podnikateľov, ale i ostatných občanov, ktorí boli povinní urobiť ročné zúčtovanie. Odbúra sa časť administratívnej záťaže v oblasti, ktorá je širokou verejnosťou označovaná ako mimoriadne komplikovaná. Zverením vykonania ročného zúčtovania odborným útvarom zdravotných poisťovní sa predíde k chybným výpočtom poistného, ktoré v súčasnosti zdravotné poisťovne i tak kontrolovali a nie raz i odstraňovali, napriek tomu, že im to zákon neukladal. Vážené panie poslankyne, vážení poslanci, každá vláda mala vo svojom programovom vyhlásení zjednodušenie odvodového systému, znižovanie administratívnej záťaže a zlepšenie podnikateľského prostredia. Počas predchádzajúcej vlády sa týmto návrhom vládna koalícia vôbec nezaoberala, ale verím, že v tomto volebnom období prijmeme zákon, ktorý bude smerovať k zníženiu byrokracie v zdravotníctve a k zrušeniu zbytočných administratívnych úkonov pre občana. Ďakujem vám za pozornosť.